Eerste geval van Covid-19 in Afrika | Netwerk24
Eerste geval van Covid-19 in Afrika
14 Februarie 2020 22:45
Die nuwe koronavirus, Covid-19, het na nóg 'n vasteland versprei nadat Egipte se regering Vrydag 'n geval van die dodelike virus by die Wêreldgesondheidsorganisasie (WGO) aangemeld het.
Dit is die eerste bevestigde geval op die Afrika-vasteland sedert die virus in Wuhan, China, in Desember uitgebreek het.
Khaled Megahed, woordvoerder van die departement van gesondheid in Egipte, het bevestig dat "laboratoriumtoetse gedoen is, die pasiënt in kwarantyn geplaas en die WGO in kennis gestel is," berig Euronews.
Volgens die departement is die man 'n buitelander.
NBC News berig almal wat in kontak met die pasiënt was, sal vir 14 dae in kwarantyn geplaas word.
"Die gebou waarin die persoon gebly het, is ook gesteriliseer," sê dr. Khaled Moedjahid, wat verbonde is aan die departement van gesondheid in Egipte.
Die persoon wat die virus opgedoen het, se geslag en nasionaliteit is nie bekend gemaak nie.
Middle East Monitor berig Hala Zajed, Egipte se minister van gesondheid, het onlangs onder baie kritiek deurgeloop weens die manier waarop sy die uitbraak van die virus hanteer het.
Sy het aangekondig dat die Al-Noedjaila-hospitaal in die land gebruik sal word om Egiptiese burgers te behandel wat uit Wuhan terugkeer.
Covid-19 het wêreldwyd reeds 64 460 mense besmet, waarvan 7 171 pasiënte herstel het. 1 384 mense is reeds dood aan die virus.